|  |  |  |  |  |
| --- | --- | --- | --- | --- |
| Analiza impactului de reglementare asupra proiectului hotărârii  **cu privire la modificarea unor hotărâri ale Guvernului**  **(implementarea politicii privind subvenționarea în agricultură și mediul rural)** | | | | |
| **Titlul analizei impactului** (poate conţine titlul propunerii de act normativ): | Proiectul hotărârii cu privire la modificarea unor hotărâri ale Guvernului (implementarea politicii privind subvenționarea în agricultură și mediul rural) | | | |
| **Data:** | 12.02.2024 | | | |
| **Autoritatea administraţiei publice (autor):** | Ministerul Agriculturii și Industriei Alimentare | | | |
| **Subdiviziunea:** | Direcția politici și programe de dezvoltare rurală | | | |
| **Persoana responsabilă şi datele de contact:** | Galina Petrachi, șef Direcție,  tel: 0 22 204 538,  e-mail: [galina.petrachi@maia.gov.md](mailto:galina.petrachi@maia.gov.md)  Lilia Dumitraș, consultant principal,  tel. 022-204-539, e-mail: [lilia.dumitras@maia.gov.md](mailto:lilia.dumitras@maia.gov.md)  Anna Cucereanu, consultant principal,  tel. 022 204-541, e-mail:  anna.cucereanu@maia.gov.md | | | |
| **Compartimentele analizei impactului** | | | | |
| **1. Definirea problemei** | | | | |
| a) Determinați clar şi concis problema şi/sau problemele care urmează să fie soluţionate | | | | |
| Cadrul normativ imperfect și neconcordanța unor prevederi la prevederile Legii nr. 71/2023 cu privire la subvenționarea în agricultură și mediul rural. | | | | |
| b) Descrieți problema, persoanele/entităţile afectate și cele care contribuie la apariția problemei, cu justificarea necesității schimbării situaţiei curente şi viitoare, în baza dovezilor şi datelor colectate și examinate | | | | |
| În anul 2023, în temeiul prevederilor art. 12 lit. c) din Legea nr. 71/2023 cu privire la subvenționarea în agricultură și mediul rural (Monitorul Oficial al Republicii Moldova, 2023, nr. 134-137, art. 209), Guvernul a aprobat noi mecanisme de subvenționare și condițiile specifice de eligibilitate pentru formele de subvenționare, reglementate prin următoarele acte normative: Hotărârea Guvernului nr. 464/2023 cu privire la aprobarea Regulamentului privind măsurile de subvenționare complementară și condițiile specifice de eligibilitate pentru subvenționarea complementară din Fondul național de dezvoltare a agriculturii și mediului rural și abrogarea Hotărârii Guvernului nr. 455/2017 cu privire la modul de repartizare a mijloacelor Fondului Național de Dezvoltare a Agriculturii și Mediului Rural, cu modificările ulterioare; Hotărârea Guvernului nr. 465/2023 cu privire la aprobarea Regulamentului privind măsurile de subvenționare în avans și condițiile specifice de eligibilitate pentru subvenționarea în avans din Fondul național de dezvoltare a agriculturii și mediului rural și la abrogarea unor acte normative și Hotărârea Guvernului nr. 491/2023 cu privire la subvenționarea investițiilor din Fondul național de dezvoltare a agriculturii și mediului rural.  În procesul de punere în aplicare a hotărârilor enumerate supra au fost depistate unele neconcordanțe, iar unele din noile norme de subvenționare s-au dovedit a fi inaplicabile.  La fel, în adresa Ministerului Agriculturii și Industriei Alimentare (în continuare – Minister), în perioada de referință, au parvenit mai multe propuneri de modificare a actelor normative, atât de la subiecți ai subvenționării, cât și din partea Agenției de Intervenție și Plăți pentru Agricultură (în continuare – Agenția), structură organizaţională din sfera de competență a Ministerului, responsabilă de gestionarea şi controlul Fondului naţional de dezvoltare a agriculturii şi mediului rural (în continuare - FNDAMR). Motivul fiind că, unele din norme/cerințe necesită a fi revăzute și îmbunătățite, inclusiv redacțional.  Prin urmare, aprobarea proiectului propus de hotărâre va contribui la eliminarea neconcordanțelor și cerințelor inaplicabile, sporirea clarității și preciziei normelor care reglementează domeniul de subvenționare în agricultură și mediul rural. | | | | |
| c) Expuneți clar cauzele care au dus la apariţia problemei | | | | |
| Cauzele principale care au impus elaborarea proiectului:  - Necesitatea ajustării măsurii de subvenționare „Servicii de consiliere și formare în agricultură”;  - Prevederi neclare în privința aplicării de către Agenția de Intervenție și Plăți pentru Agricultură a formulei pentru calcularea mărimei subvenției acordate în cadrul măsurii de subvenționare „Stimularea accesării creditelor investiționale sau pentru mijloace circulante”;  - Impedimente întâmpinate de fermieri la obținerea subvenției pentru dezvoltarea agriculturii ecologice;  - Norme neconcordante stabilite în actele normative;  - Cerințe depășite neeficiente;  - Necesitatea introducerii unor precizări în normele reglementate. | | | | |
| d) Descrieți cum a evoluat problema şi cum va evolua fără o intervenție | | | | |
| Problemele invocate au evoluat treptat, fiind depistate în procesul de depunere a cererii de subvenționare, de monitorizare și verificare, în vederea respectării condiţiilor de eligibilitate şi a stabilirii autenticităţii documentelor anexate la cererea de acordare a subvenţiei.  Fără o intervenție în cadrul normativ din partea statului, problemele definite se pot extinde asupra mai multor subiecți ai subvenționării cu un impact negativ asupra activității acestora. | | | | |
| e) Descrieți cadrul juridic actual aplicabil raporturilor analizate şi identificați carenţele prevederilor normative în vigoare, identificați documentele de politici şi reglementările existente care condiţionează intervenţia statului | | | | |
| Politica de subvenționare a statului pentru formele de subvenționare „plăți complementare”, „plăți în avans”, „plăți postinvestiție” și „plăți investiții pe etape este reglementată de:   * Legea bugetului de stat aprobată anual; * Legea nr. 71/2023 cu privire la subvenționarea în agricultură și mediul rural; * Legea nr. 183/2020 privind asigurarea subvenţionată în agricultură; * Hotărârea Guvernului nr. 464/2023 cu privire la aprobarea Regulamentului privind măsurile de subvenționare complementară și condițiile specifice de eligibilitate pentru subvenționarea complementară din Fondul național de dezvoltare a agriculturii și mediului rural și abrogarea Hotărârii Guvernului nr. 455/2017 cu privire la modul de repartizare a mijloacelor Fondului Național de Dezvoltare a Agriculturii și Mediului Rural, cu modificările ulterioare; * Hotărârea Guvernului nr. 465/2023 cu privire la aprobarea Regulamentului privind măsurile de subvenționare în avans și condițiile specifice de eligibilitate pentru subvenționarea în avans din Fondul național de dezvoltare a agriculturii și mediului rural și la abrogarea unor acte normative; * Hotărârea Guvernului nr. 491/2023 cu privire la subvenționarea investițiilor din Fondul național de dezvoltare a agriculturii și mediului rural. | | | | |
| **2. Stabilirea obiectivelor** | | | | |
| a) Expuneți obiectivele (care trebuie să fie legate direct de problemă și cauzele acesteia, formulate cuantificat, măsurabil, fixat în timp și realist) | | | | |
| Proiectul de hotărâre își propune următoarele obiective:   * Ajustarea măsurii de subvenționare „Servicii de consiliere și formare în agricultură”; * Excluderea neclarității în privința formulei de calcul aferentă măsurii de subvenționare „Stimularea accesării creditelor investiționale sau pentru mijloace circulante”; * Facilitarea accesului pentru fermieri la obținerea subvențiilor în cadrul măsurii de subvenționare „Dezvoltarea agriculturii ecologice”;   - Aducerea în concordanță a normelor;  - Eliminarea cerințelor neaplicabile;  - Sporirea clarității și preciziei normei. | | | | |
| **3. Identificarea opţiunilor** | | | | |
| a) Expuneți succint opțiunea „a nu face nimic”, care presupune lipsa de intervenție | | | | |
| Opțiunea „a nu face nimic” este descrisă la compartimentul „Definirea problemei”.  Prin urmare, lipsa intervenției va priva posibilitatea:   * de a înlătura deficiențele depistate în procesul de punere în aplicare a actelor normative; * de a îmbunătăți claritatea unor norme și condițiilor de subvenționare; * de a evita tergiversarea termenului de autorizare a dosarelor; * de a scuti subiectul subvenționării de a depune efort și timp suplimentar neargumentat pentru obținerea unor documente inaplicabile.   Prin urmare, există nevoia unei intervenții din partea statului.  Opțiunea „a nu face nimic” este considerată a nu fi oportună. | | | | |
| b) Expuneți principalele prevederi ale proiectului, cu impact, explicând cum acestea țintesc cauzele problemei, cu indicarea novațiilor și întregului spectru de soluţii/drepturi/obligaţii ce se doresc să fie aprobate | | | | |
| **Opțiunea II (recomandată)** constă în elaborarea şi promovarea proiectului de hotărâre.  Proiectul propune operarea unor modificări în următoarele trei Regulamente care reglementează formele de subvenționare „plăți complementare”, „plăți în avans”, „plăți postinvestiție” și „plăți investiții pe etape” din Fondul național de dezvoltare a agriculturii și mediului rural.  *1. Referitor la* *Regulamentul privind măsurile de subvenționare complementară și condițiile specifice de eligibilitate pentru subvenționarea complementară din Fondul național de dezvoltare a agriculturii și mediului rural, aprobat prin Hotărârea Guvernului nr. 464/2023, cu modificările ulterioare,* se propun următoarele modificări:  *-* la punctul 3, subpunctul 1), cuvintele „servicii de formare și consiliere agricolă și rurală” se propun a fi substituite cu cuvintele „servicii de instruiri specializate pe tematici specifice măsurilor de subvenționare”, pentru a exclude serviciile de formare și consiliere agricolă și rurală, pe motiv că prestatorul de servicii va presta doar servicii de instruiri specializate pe tematici specifice măsurilor de subvenționare;  - de asemenea, la punctul 5, subpunctul 7) cuvintele „servicii de consiliere şi formare în agricultură” se propun a fi substituite cu cuvintele „servicii de formare în agricultură”;  - modificarea propusă la punctul 13 va aduce claritate asupra formulei de calcul, ce urmează a fi aplicată de Agenție la calcularea subvenției;  - prin modificarea propusă la punctul 14 și anume, *nu sunt eligibile* *creditele investiționale sau pentru mijloace circulante finanțate în cadrul altor programe de la bugetul de stat sau proiecte de asistență,* se urmărește scopul de a evita dubla finanțare;  - punctul 15 se propune de abrogat, dat fiind faptul că, pentru creditele obținute în leasing de la bănci sau de la organizațiile de creditare nebancară, cererile de subvenționare se depun anual și nu după achitarea ultimei rate de leasing și trecerea în proprietate a bunului. Prevederea nu este relevantă la această măsură;  - excluderea textului *„pe durata a minimum 5 ani, calculați începând cu anul precedent celui de depunere a cererii de subvenționare”* de la punctul 31 subpunctul 5) se propune în vederea facilitării accesării subvenției. Includerea condiției de a fi deținătorul legal al bunurilor imobile pe durata a minimum 5 ani a avut ca scop garantarea gestionării terenului pe perioada conversiei, însă în prezent creează impedimente pentru fermieri de a accesa subvenția în următorii ani așa cum contractul de arendă va avea o valabilitate mai mică de 5 ani și fermierul devine neeligibil la depunere. În această situație fermierul este impus să prelungească perioada de valabilitate chiar și în cazul în care forța juridică a acestuia încă nu a expirat. Luând în considerare că, conform punctului 31 subpunct 6), fermierul este obligat să se mențină în sistemul de agricultură ecologică pe o perioadă de 5 ani de la încheierea perioadei de conversie, considerăm irelevant dublarea unei prevederi, care în consecință creează impedimente pentru solicitant, termenul de arendă fiind după responsabilitatea solicitantului. Astfel, dovada continuității investiției statului constituie angajamentul asumat de fermier de a se menține în sistemul ecologic pe o perioadă de 5 ani de la încheierea perioadei de conversie;  - în vederea excluderii serviciilor de consiliere din denumirea secțiunii a 8-a, se propune următorul cuprins:  „ **Secțiunea a 8-a**  **Servicii de formare în agricultură**”;  - la punctul 45, se propune următorul cuprins:  „45. Domeniul de intervenție: creșterea nivelului de pregătire profesională și transferul de cunoștințe prin prestarea serviciilor de instruiri specializate pe tematici specifice măsurilor de subvenționare.”, în scopul excluderii subvenționării domeniilor „asistenţă consultativă la elaborarea planului de afaceri” și „asistenţă consultativă la formarea setului de documente aferente cererii de subvenţionare”, dat fiind faptul că în Republica Moldova vor fi create camerele agricole, organizații ce vor servi interesele fermierilor în raport cu autoritățile statului, având integrat și sistemul de consultanță agricolă;   * din același considerent menționat supra, punctul 47 se propune în redacție nouă, după cum urmează:   „47. Condițiile specifice pentru obținerea subvenției:  1) serviciile de instruiri specializate pe tematici specifice măsurilor de subvenționare au fost prestate de prestatorii selectați de către organul central de specialitate;  2) durata instruirii specializate este de minim 40 de ore academice.”;   * în același context, se propune și modificarea de la punctul 48, astfel cuvintele „consiliere și formare în agricultură” se substituie cu cuvintele „instruiri specializate pe tematici specifice măsurilor de subvenționare”; * la punctul 50 subpunctul 3) se propune cuvintele „după caz” de substituit cu cuvintele „valabil pe perioada de acțiune a Regulamentului;”. Această propunere va aduce claritate pentru solicitanții de subvenții asupra certificatului ce atestă participarea la cursul de instruire specializată.   *2. Referitor la* *Regulamentul privind măsurile de subvenționare în avans și condițiile specifice de eligibilitate pentru subvenționarea în avans din Fondul național de dezvoltare a agriculturii și mediului rural, aprobat prin Hotărârea Guvernului nr. 465/2023,* se propun următoarele modificări:  *-* urmare a examinării experienței României, se propune diminuarea numărului de ore prevăzute pentru obținerea certificatului de instruire de la 48 de ore academice la 40 ore academice, în acest context pe tot parcursul textului, textul „48 ore”, la orice formă gramaticală, se substituie cu textul „40 ore”, la forma gramaticală corespunzătoare;  - în vederea specificării perioadei concrete de revenire în Republica Moldova pentru migrantul revenit, la punctul 4 subpunctul 4),după cuvintele „a revenit în Republica Moldova” se propune de completatcu textul „începând cu anul 2022”;  - la punctul 7 se propune următorul cuprins:  „**7**. Costurile suportate de către solicitantul de subvenție la elaborarea proiectului investițional, legate de onorariile arhitecților și inginerilor, proiectanților, studiile de fezabilitate, proiectare, materialul de vizibilitate, sunt eligibile, dar nu mai mult de 10% din costul total al proiectului investițional eligibil.”.  Această modificare vine să concretizeze că costurile suportate de către solicitantul de subvenție sunt eligibile, dar și a faptului că, costurile suportate sunt eligibile dar nu mai mult de 10% din costul total al proiectului investițional eligibil;   * în scopul clarității, în ceea ce privește proiectele investiționale care sunt eligibile în cadrul măsurii de subvenționare „Îmbunătățirea și dezvoltarea infrastructurii economice rurale”, la punctul 9 se propune în primul alineat, după cuvintele „care asigură accesul” de completat cu textul „la infrastructura publică,”; * la punctele: 11, subpunct 3); 15 subpunct 4) litera b); 20 subpunct 3) se propune completarea normei care reglementează contribuția financiară a solicitantului din costul total al proiectului investițional cu cuvîntul „eligibil”. Completarea propusă clarifică faptul că, contribuția financiară a solicitantului reprezintă …% *(un anumit procent)* din costul total al proiectului investițional eligibil. În același context, se propun completări și la punctul 30, subpunct 3) și subpunct 4); punctul 39, subpunct 8) și subpunct 9); punctul 49, subpunct 9) și subpunct 10); punctul 58, subpunct 5); punctul 70 subpunct 1) litera d) și subpunct 2) litera d). * punctul 24, subpunctul 6) se propune de abrogat.   Necesitatea prezentării copiei actelor ce confirmă cofinanțarea la momentul depunerii cererii de subvenționare nu este necesară, dat fiind faptul că pct. 82 din Regulament prevede că solicitantul prezintă documentele ce atestă disponibilitatea cofinanțării și/sau copia contractului de achiziție, după caz,în termen de 60 de zile de la data notificării privind selectarea acestuia;   * se propune modificarea punctului 34 subpunct 7) în conformitate cu prevederile art. 26 alin. (1) din Legea nr. 71/2023 cu privire la subvenționarea în agricultură și mediul rural care prevede că, cererea de subvenționare se depune de către solicitantul de subvenție sau de reprezentantul acestuia. În același context, se propun și modificările de la punctul 44 subpunctul 2), punctul 53 subpunctul 3), punctul 64 subpunctul 2), punctul 74 subpunctul 4); * la punctul 61, se propune rectificarea subvenției acordate în cadrul măsurii de subvenționare „Modernizarea exploatațiilor zootehnice”, în context, textul „valoarea de 3,5 mil. lei” se substituie cu textul „valoarea de 2,8 mil. lei”, iar textul „1,5 mil. lei” se substituie cu textul „1,2 mil. lei”, deoarece subvenția constituie 70% din valoarea investiției fără TVA, iar costul total al proiectului investițional este plafonat la 5,0 sau 2,0 mil. lei, cu TVA; * la punctul 70, subpunctul 2) litera a) se propune de abrogat. Motivul abrogării reiese din faptul că, procedura de acreditare reglementată de Codul cu privire la știință și inovare al Republicii Moldova, în prezent, nu se aplică. Potrivit informației recepționate din partea Ministerului Educației și Cercetării, în scopul asigurării participării organizațiilor din domeniile cercetării și inovării la concursurile de proiecte din domeniile cercetării și inovării finanțate din bugetul de stat, mecanismul acreditării organizațiilor din domeniile cercetării și inovării a fost înlocuit cu instrumentul de evaluare, însă pînă la moment, nu a fost elaborată Metodologia de evaluare a organizațiilor din domeniile cercetării și inovării; * anexa nr. 1 la Regulament, la punctul 1., se propune un nou cuprins în vederea ajustării criteriilor de selectare în conformitate cu domeniul de intervenție al măsurii; * în anexa nr. 5 *Lista echipamentului, a utilajului și a materialelor de construcție pentru sere, solare și tuneluri* la Regulament, punctul 3. Materiale de construcție pentru sere, solare și tuneluri, se propune decompletat cu subpunctele 5) și 6) cu următorul cuprins:   „5) clame metalice sau din plastic pentru fixarea plantelor de sistemul de palisare;  6) plasă verticală, utilizată la fixarea ramurilor de rod în poziția orizontală de-a lungul rândului.”.  Completarea propusă este condiționată de investițiile costisitoare pentru asigurarea procesului operațional la cultivarea legumelor și culturilor bacifere în teren protejat. La înființarea plantației în teren protejat în primul an sau al doilea an de la plantare se utilizează diferite echipamente și accesorii necesare pentru creșterea și dezvoltarea plantelor de zmeur, mur, sau coacăz roșu (sistemul vertical de conducere a tulpinilor,,Bibaum’’și ,,Trident’’). Clame metalice sau din plastic pentru fixarea plantelor de sistemul de palisare. Investiția primară la prețurile actuale constituie 5200-7800 lei/ha. Plasa verticală, utilizată la fixarea ramurilor de rod în poziția orizontală de-a lungul rândului. Investiția primară constituie între 12 000-20 000 lei/ha.  3*. Referitor la Regulamentul privind măsurile și condițiile specifice de eligibilitate pentru subvenţionarea investiților din Fondul national de dezvoltare a agriculturii şi mediului rural, aprobat prin Hotărârea Guvernului nr. 491/2023,* se propun următoarele modificări:  - reducerea numărului de ore prevăzute pentru obținerea certificatului de instruire ca dovadă deținerii competențelor în domeniu de către administrator sau un angajat. Urmare a examinării solicitărilor parvenite de la mai multe asociații de profil și luând drept exemplu Programul Național de Dezvoltare Rurală pentru perioada 2014 - 2020 a României și anume Măsura 1 „Transfer de cunoştinţe şi acţiuni de informare”, Submăsura 1.1. „Sprijin pentru formarea profesională şi dobândirea de competenţe”, se propune reducerea numărul de ore pentru obținerea certificatului de instruiri, de la 48 la 40 ore academice;  - substituirea textului „Beneficiarul asigură menținerea obiectului subvenţionării pe o perioadă de 5 ani de la data emiterii actului administrativ de subvenţionare” cu textul „Obligațiile născute din actul administrativ de subvenționare se sting la împlinirea a 5 ani de la emiterea sa. Necesitatea modificării reiese din faptul că prevederea actuală a normei de referință nu este în concordanță cu prevederile art. 24 alin. (2) din Legea nr. 71/2023 cu privire la subvenționarea în agricultură și mediul rural. Or, acest din urmă articol, prevede că „Obligaţiile prevăzute la alin.(1), cu excepţia lit. c), se sting la împlinirea termenelor stabilite de Guvern, în funcţie de natura bunurilor, serviciilor sau a lucrărilor şi de obiectivele politicii de dezvoltare agricolă şi rurală”. Pe când în Regulament această normă este axată pe obligația de a menține obiectul subvenționării, care este mai îngustă decât cea prevăzută de lege. În practica administrativă, Agenția, autoritate responsabilă de gestionarea FNDAMR, inserează în actele administrative, obligațiile prevăzute de art. 24 alin. (1) din Lege. Astfel că textul propus își atinge scopul prevăzut de articolul menționat din Lege;  - îmbunătățirea redacției noțiunii ”modernizarea sistemului de suport”, în vederea eliminării unor neclarități și evitării posibilelor interpretări incorecte a noțiunii, se propune specificarea în noțiune a mărimii procentuale (minimum 50%) ce constituie modernizarea sistemelor vechi de suport;   - la punctul 11, care reglementează condițiile specifice generale aplicabile în cadrul formei de subvenționare postinvestiție se propune:  completarea subpunctului 7) cu cuvintele „și care anterior nu au fost subvenționate”, pentru un spor de precizie a normei care reglementează condițiile specifice aplicabile;  - abrogarea subpunctului 9), motivul abrogării se impune, întrucât subpunctul 9) este contrar prevederilor art. 18 alin. (2) lit. d) din Legea nr. 71/2023. Potrivit articolului menționat, condiția de acordare a plății postinvestiție este ca solicitantul *să fie deținător legal* al bunurilor imobile şi/sau al părţilor componente ale acestora în care s-a efectuat investiţia. Pe când punctul 11 subpunct 9) fixează termeni pentru deținerea bunurilor imobile și/sau al părților componente. Or, prin această normă se încalcă dreptul de dispoziție a solicitanților asupra bunurilor invocate;  - la punctul 16, se propune completarea normei care reglementează mărimea subvenției acordate unui beneficiar în cadrul măsurii investiții în producere pe teren protejat, cu textul ”se calculează din valoarea proiectului investițional eligibil, dar”. Precizarea respectivă vine să dea o claritate că mărimea subvenţiei acordate unui beneficiar în cadrul acestei măsuri se calculează din valoarea proiectului investițional eligibil, dar nu depăşeşte valoarea de 4,0 mil. lei;  - la punctul 22 subpunct 1), care reglementează condițiile specifice pentru obținerea subvenției la măsura investiții în sisteme și echipamente de irigare, se propune ca termenul de deținere în folosință a terenului pe care se utilizează infrastructura de irigare subvenționată să corespundă cu perioada de monitorizare a investiției, deci, să fie de 5 ani;  - la punctul 35, se propune îmbunătățirea redacției subpunctului 5), care reglementează condițiile specifice pentru obținerea subvenției în exploatațiile din sectorul vegetal prin excluderea textului „Catalogul comun al soiurilor de viţă-de-vie al Uniunii Europene (*The Common Catalogue of Varieties of Vine*)”, ca fiind nerelevante pentru plantațiile pomicole descrise la această secțiune;  - la punctul 39, se propune de completat lista documentelor confirmative cu actul privind darea în exploatare a sistemului de suport în plantaţiile pomicole tinere, a sistemului modernizat de suport în plantațiile pomicole pe rod;  - modificarea la punctul 45, vine să înlăture o cerință pentru care este problematic de obținut confirmare dacă sistemele de suport instalate în plantația viticolă au fost sau nu au fost tratate cu antiseptici. Mai mult, fermierii sunt interesați să procure materiale de calitate;  - la punctul 46, se propune completarea cu un subpunct nou, pentru fermierii care înființează plantații viticole cu soiuri de struguri de selecție nouă și autohtone pentru vin sau plantația viticolă supusă reconversiei cu soiuri de struguri pentru vin, aceștia să beneficieze de subvenții majorate cu 20,0 mii lei/ha. Lista acestor soiuri va fi aprobată de către Minister, la propunerea Oficiului Național al Viei și Vinului. Scopul modificării este de a cointeresa înființarea plantațiilor viticole destinate producerii produselor vitivincole cu IGP și, mai mult, cu DOP, precum și cu soiuri care le solicită piața și cu care sunt plantate suprafețe mici – soiuri autohtone etc.;  - la punctul 47 subpunct 7), se propune excluderea necesității prezentării actelor translative de proprietate ori dovada notării sau înregistrării actului juridic de transmitere în folosință – pentru terenurile agricole consolidate prevăzute pe motiv că în procesul de punere în aplicare a Regulamentului, s-a constat inoportună prezentarea acestora. Această propunere este valabilă și pentru punctul 66 subpunct 4) și punctul 85 subpunct 4), prin care se propune excluderea necesității prezentării documentelor provizorii solicitate pentru obținerea subvenției prevăzute;  - se propun unele îmbunătățiri redacționale și de precizare ale subiecților și condițiilor de subvenționare la punctul 50 subpunct 7), punctul 52 subpunct 6) și punctul 58 subpunct 17). Aceste norme reglementează măsura investiții în exploatații zootehnice;  - la punctul 89 care reglementează condițiile specifice pentru obținerea subvenție la măsura investiții în tehnologii de lucrare a solului, se propune modificarea redacției subpunctului 1) litera c) și subpunctului 2 litera c) pentru ambele metode de lucrare a solului: convențională și de conservare. Astfel, se propune următoarea redacție a normei ”deține legal suprafața de teren agricol care urmează a fi prelucrată pe o perioadă de cel puțin 5 ani”. Această propunere este argumentată de faptul că potrivit normei din Regulament, solicitantul de subvenție este nevoit să înnoiască contractele de arendă a terenului în fiecare an, (ex. dacă depune la subvenție în anul 2024, contractele de arendă înregistrate la Primărie în anul 2023 nu vor mai fi valabile pentru AIPA), ceea ce birocratizează procesul de depunere a cererilor la subvenționare și implică efort și timp suplimentar neargumentat pentru solicitanții de subvenții;  - la punctul 128 se propune ca prima propoziție „Beneficiarul asigură menţinerea obiectului subvenţionării pe o perioadă de 5 ani” să fie substituită cu textul „Obligațiile născute din actul administrativ de subvenționare se sting la împlinirea a 5 ani”. Necesitatea modificării reiese din faptul că prevederea actuală a normei de referință nu este în concordanță cu prevederile art. 24 alin. (2) din Legea nr. 71/2023;   * se propune completarea unor anexe la Regulament cu poziții noi, pentru a le aduce în concordanță cu domeniile de intervenție stipulate în Regulamentul de referință; * la anexa nr. 12 la Regulament, se propune abrogarea tabelelor nr. 3 și nr. 4, pentru că nu corespund metodelor de calculare prevăzute în această anexă. Aceasta metodologie este destinată pentru cereale și tehnologii conservative (NouTill).     Ținând cont de faptul că pentru forma de subvenţionare plată complementară, cererile de subvenţionare se depun în perioada 1 februarie – 30 septembrie, proiectul propune ca prezenta hotărâre să intre în vigoare la data publicării în Monitorul Oficial al Republicii Moldova. Punerea în aplicate a acestei hotărârii de Guvern la data publicării este o necesitatea stringentă de a susține fermierii care au investit mijloace proprii sau sunt interesați de a investi în dezvoltarea agriculturii și mediul rural, dar au nevoie de subvenții cât mai rapid din partea statului. | | | | |
| c) Expuneți opțiunile alternative analizate sau explicați motivul de ce acestea nu au fost luate în considerare | | | | |
| Nu s-au identificat opțiuni alternative. În contextul celor menționate supra, se constată că aplicarea unor alte scenarii alternative decât cel expus prin prisma proiectului propus nu va produce efectul scontat în măsura în care să corespundă atingerii obiectivelor dorite. | | | | |
| **4. Analiza impacturilor opţiunilor** | | | | |
| 1. Expuneți efectele negative şi pozitive ale stării actuale și evoluția acestora în viitor, care vor sta la baza calculării impacturilor opțiunii recomandate | | | | |
| Opţiunea I - A nu face nimic  Ca efecte negative ale stării actuale și evoluția acestora în viitor pot fi menționate următoarele:  - constrângerea activității subiecților subvenționării prin solicitarea de a prezenta unele acțe/documente neutile;  - managementul timpului neeficient;  - tergiversarea termenului de examinare a cererii de subvenționare depuse de către solicitantul de subvenție;  - emiterea de către Agenție a actului de admitere sau respingere a cererii cu întîrziere.  Efecte pozitive nu au fost depistate. | | | | |
| b1) Pentru opțiunea recomandată, identificați impacturile completând tabelul din anexa la prezentul formular. Descrieți pe larg impacturile sub formă de costuri sau beneficii, inclusiv părțile interesate care ar putea fi afectate pozitiv și negativ de acestea | | | | |
| Opțiunea II (recomandată) - Aprobarea proiectului de hotărâre  **Costuri.**  Nu au fost identificate careva costuri pentru mediul de afaceri, doar a managementului irațional a timpului. La fel, proiectul nu va atrage cheltuieli bugetare suplimentare.  **Beneficii:**   * Cadrul normativ univoc şi coerent; * Asigurarea unui înalt nivel privind corectitudinea utilizării FNDAMR; * Examinarea cererii de subvenționare, depuse de către solicitantul de subvenție în termenele stabilite; * Emiterea de către Agenție a actului de admitere sau respingere a cereriiîn termeni rezonabili.   Opțiunea recomandată va avea un impact benefic asupra subiecților subvenționării prin eliminarea unor cerințe nejustificate.    **Riscuri:**   * Nu s-au identificat riscuri în vederea aprobării proiectului de hotărâre.   **Impacturile idendificate:**  ***Impactul economic*** **-** implementarea proiectului va contribui la eficientizarea utilizării mijloacelor FNDAMR, neîntreruperea activităților subiecților subvenționării în procesul de efectuare a investițiilor în domeniul agroindustrial, precum și creșterea volumului investițiilor.  ***Impactul social*** **-** implementarea proiectului va contribui la menținerea constantă a încrederii subiecților și potențialelor subiecți ai subvenționării în promovarea și aprobarea unui cadru normativ univoc și ajustat la nevoile fermierului. | | | | |
| b2) Pentru opțiunile alternative analizate, identificați impacturile completând tabelul din anexa la prezentul formular. Descrieți pe larg impacturile sub formă de costuri sau beneficii, inclusiv părțile interesate care ar putea fi afectate pozitiv și negativ de acestea | | | | |
| Nu au fost identificat alte opțiuni alternative. | | | | |
| c) Pentru opțiunile analizate, expuneți cele mai relevante/iminente riscuri care pot duce la eșecul intervenției și/sau schimba substanțial valoarea beneficiilor și costurilor estimate și prezentați presupuneri privind gradul de conformare cu prevederile proiectului a celor vizați în acesta | | | | |
| Urmare a examinării problemei, riscuri relevante care pot cauza eşecul opţiunii recomandate nu au fost identificate. | | | | |
| d) Dacă este cazul, pentru opțiunea recomandată expuneți costurile de conformare pentru întreprinderi, dacă există impact disproporționat care poate distorsiona concurența și ce impact are opțiunea asupra întreprinderilor mici și mijlocii. Se explică dacă sînt propuse măsuri de diminuare a acestor impacturi | | | | |
| În cazul opțiunii recomandate, nu au fost identificate careva costuri de conformare pentru subiecții subvenționării, nu va exista impact disproporţionat, care ar putea distorsiona concurenţa.  Opţiunea recomandată va avea un impact benefic asupra fermierilor implicați în procesul de subvenționare, inclusive mici şi mijlocii, deoarece vor fi aduse în concordanță și înlăturate unele lacune în vederea îmbunătățirii cadrului normativ care reglementează domeniul de subvenționare în agricultură și mediul rural. | | | | |
| **Concluzie**  e) Argumentați selectarea unei opțiunii, în baza atingerii obiectivelor, beneficiilor și costurilor, precum și a asigurării celui mai mic impact negativ asupra celor afectați | | | | |
| Se recomandă opțiunea de aprobare a proiectului de hotărâre pentru modificarea unor acte normative pentru că este considerată oportună și relevantă. Implementarea hotărârii respective va permite soluționarea și prevenirea problemelor determinate, precum și atingerea obiectivelor. | | | | |
| **5. Implementarea şi monitorizarea** | | | | |
| a) Descrieți cum va fi organizată implementarea opțiunii recomandate, ce cadru juridic necesită a fi modificat și/sau elaborat și aprobat, ce schimbări instituționale sînt necesare | | | | |
| Implementarea proiectului de hotărâre a Guvernului propus va fi asigurată de către Minister și Agenție, în temeiul art. 13 alin (2) lit. a) și art. 14 lit. c) din Legea nr. 71/2023 cu privire la subvenționarea în agricultură și mediul rural.  Proiectul nu prevede modificarea altor acte normative. | | | | |
| b) Indicați clar indicatorii de performanță în baza cărora se va efectua monitorizarea | | | | |
| **-** trei acte normative ajustate  **-** diminuarea numărului de cazuri de conflict dintre fermier și instituția publică | | | | |
| c) Identificați peste cît timp vor fi resimțite impacturile estimate și este necesară evaluarea performanței actului normativ propus. Explicați cum va fi monitorizată şi evaluată opţiunea | | | | |
| Odată cu aprobarea și intrarea în vigoare a prevederilor prezentului proiect impactul se va resimți în timp, în procesul de examinare și verificare a cererilor de subvenționare, condițiilor de respectare a criteriilor de eligibilitate și de îndeplinire a tuturor obligaţiilor ce rezultă din prevederile declaraţiei pe propria răspundere privind veridicitatea datelor şi a documentelor prezentate de către subiecții subvenționării. | | | | |
| **6. Consultarea** | | | | |
| 1. Identificați principalele părţi (grupuri) interesate în intervenţia propusă | | | | |
| Principalele părți interesate în intervenția dată, sunt:  **Sectorul privat și asociativ:**   * Asociațiile de profil; * Fermierii; * Alți beneficiari de subvenții;   **Sectorul public:**   * Cancelaria de Stat; * Ministerul Finanțelor; * Alte autorități administrative centrale | | | | |
| b) Explicați succint cum (prin ce metode) s-a asigurat consultarea adecvată a părţilor | | | | |
| În conformitate cu prevederile pct. 177 din Hotărârea Guvernului nr. 610/2018 pentru aprobarea Regulamentului Guvernului și a articolului 9 din Legea nr. 239/2008 privind transparența în procesul decizional, anunțul privind inițierea elaborării proiectului hotărârii Guvernului cu privire la modificarea actelor normative care reglementează mecanismele de subvenționare în domeniul agriculturii și mediului rural dinFNDAMR, au fost publicate, la data de 20.09.2023 și la data de 27.11.2023, pe pagina web oficială a Ministerului, rubrica ”Transparența decizională”/Proiecte de documente și pe portalul guvernamental [www.particip.gov.md](http://www.particip.gov.md).  <https://particip.gov.md/ro/document/stages/anunt-privind-initierea-elaborarii-proiectului-hotararii-guvernului-pentru-modificarea-unor-hotarari-ale-guvernului-hotararea-guvernului-nr-4642023-cu-privire-la-regulamentul-privind-masurile-de-subventionare-complementara-si-conditiile-specifice-de-eligibilitate-pentru-subventionarea-complementara-si-hotararea-guvernului-nr-4652023-cu-privire-la-aprobarea-regulamentului-privind-masurile-de-subventionare-in-avans-si-conditiile-specifice-de-eligibilitate-pentru-subventionarea-in-avans-din-fondul-national-de-dezvoltare-a-agriculturii-si-mediului-rural/11553>;  <https://particip.gov.md/ro/document/stages/anunt-privind-initierea-elaborarii-proiectului-hotararii-guvernului-pentru-modificarea-regulamentului-privind-masurile-si-conditiile-specifice-de-eligibilitate-pentru-subventionarea-investitiilor-din-fondul-national-de-dezvoltare-a-agriculturii-si-mediului-rural-aprobat-prin-hotararii-guvernului-nr-4912023/11173>; | | | | |
| c) Expuneți succint poziţia fiecărei entităţi consultate față de documentul de analiză a impactului şi/sau intervenţia propusă (se expune poziția a cel puțin unui exponent din fiecare grup de interese identificat) | | | | |
| Analiza impactului va fi completată cu pozițiile entităților participante în procesul de consultare. | | | | |
| **Tabel pentru identificarea impacturilor** | | | | |
| **Categorii de impact** | | **Punctaj atribuit** | | |
|  | | *Opțiunea*  *propusă* | *Opțiunea alterativă 1* | *Opțiunea alterativă 2* |
| **Economic** | | | | |
| costurile desfășurării afacerilor | | 0 |  |  |
| povara administrativă | | 0 |  |  |
| fluxurile comerciale și investiționale | | 0 |  |  |
| competitivitatea afacerilor | | 1 |  |  |
| activitatea diferitor categorii de întreprinderi mici și mijlocii | | 1 |  |  |
| concurența pe piață | | 0 |  |  |
| activitatea de inovare și cercetare | | 0 |  |  |
| veniturile și cheltuielile publice | | 0 |  |  |
| cadrul instituțional al autorităților publice | | 0 |  |  |
| alegerea, calitatea și prețurile pentru consumatori | | 0 |  |  |
| bunăstarea gospodăriilor casnice și a cetățenilor | | 1 |  |  |
| situația social-economică în anumite regiuni | | 1 |  |  |
| situația macroeconomică | | 1 |  |  |
| alte aspecte economice | | 0 |  |  |
| **Social** | | | | |
| gradul de ocupare a forței de muncă | | 2 |  |  |
| nivelul de salarizare | | 0 |  |  |
| condițiile și organizarea muncii | | 0 |  |  |
| sănătatea și securitatea muncii | | 0 |  |  |
| formarea profesională | | 2 |  |  |
| inegalitatea și distribuția veniturilor | | 0 |  |  |
| nivelul veniturilor populației | | 0 |  |  |
| nivelul sărăciei | | 1 |  |  |
| accesul la bunuri și servicii de bază, în special pentru persoanele social-vulnerabile | | 0 |  |  |
| diversitatea culturală și lingvistică | | 0 |  |  |
| partidele politice și organizațiile civice | | 0 |  |  |
| sănătatea publică, inclusiv mortalitatea și morbiditatea | | 0 |  |  |
| modul sănătos de viață al populației | | 0 |  |  |
| nivelul criminalității și securității publice | | 0 |  |  |
| accesul și calitatea serviciilor de protecție socială | | 0 |  |  |
| accesul și calitatea serviciilor educaționale | | 0 |  |  |
| accesul și calitatea serviciilor medicale | | 0 |  |  |
| accesul și calitatea serviciilor publice administrative | | 0 |  |  |
| nivelul și calitatea educației populației | | 0 |  |  |
| conservarea patrimoniului cultural | | 0 |  |  |
| accesul populației la resurse culturale și participarea în manifestații culturale | | 0 |  |  |
| accesul și participarea populației în activități sportive | | 0 |  |  |
| discriminarea | | 0 |  |  |
| alte aspecte sociale | | 0 |  |  |
| **De mediu** | | | | |
| clima, inclusiv emisiile gazelor cu efect de seră și celor care afectează stratul de ozon | | 0 |  |  |
| calitatea aerului | | 0 |  |  |
| calitatea și cantitatea apei și resurselor acvatice, inclusiv a apei potabile și de alt gen | |  |  |  |
| biodiversitatea | |  |  |  |
| flora | | 0 |  |  |
| fauna | | 0 |  |  |
| peisajele naturale | | 0 |  |  |
| starea și resursele solului | | 0 |  |  |
| producerea și reciclarea deșeurilor | | 0 |  |  |
| utilizarea eficientă a resurselor regenerabile și neregenerabile | | 0 |  |  |
| consumul și producția durabilă | | 0 |  |  |
| intensitatea energetică | | 0 |  |  |
| eficiența și performanța energetică | | 0 |  |  |
| bunăstarea animalelor | | 0 |  |  |
| riscuri majore pentru mediu (incendii, explozii, accidente etc.) | | 0 |  |  |
| utilizarea terenurilor | | 0 |  |  |
| alte aspecte de mediu | | 0 |  |  |
| **Anexe** | | | | |
|  | | | | |